Šrekas

Šrekas () – 2001 m. JAV sukurtas kompiuterinės animacijos komedinis filmas, 1990 m. William Steig pasakų knygos tuo pačiu pavadinimu ekranizacija. Filmą sukūrė animacijos studija „DreamWorks Animation SKG“, režisavo iš Naujosios Zelandijos kilęs režisierius Andrew Adamson. Tai buvo pirmasis filmas, kuris pelnė Oskarą už geriausią pilnametražį animacinį filmą (apdovanojimo kategorija atsirado 2001 m.). 2001 m. lapkričio 2 d. filmas išleistas DVD formatu.

Vardas Šrekas kilo iš , reiškiančio „baimę“, „terorą“, arba „išgąstį“ (tokią pat reikšmę turi ).

Animacinis filmas kritikų pripažintas kaip suaugusiųjų dėmesio vertas animacinis filmas, dėl daugybės suaugusiems skirtų juokų ir sąsajų, tačiau paprastas scenarijus ir humoras taip pat puikiai tiko vaikų auditorijai. Filme jaučiamas žymus pop muzikos naudojimas: garso takelyje galima rasti tokių dainų autorių kaip Smash Mouth, Joan Jett, The Proclaimers, Jason Wade, The Baha Men ir Rufus Wainwright.

Filmo išleidimas 2001 m. buvo ypatingai sėkmingas ir tai padėjo „DreamWorks“ tapti pagrindine „Walt Disney Pictures“ varžove pilnametražių animacinių filmų industrijoje, ypatingai kompiuterinėje trimatėje animacijoje. Be to, „Šrekas“ tapo kompanijos animacinių filmų talismanu.

 Siužetas 
Šrekas – asocialus ir ramybę mėgstantis žmogėdra, kuriam patinka vienišiaus gyvenimas savo pelkėje. Tačiau Lordo Farkvado įsakymas ištremti pasakų būtybes į Šreko valdas sudrumsčia jo įprastą gyvenimo rimtį. Nepatenkintas Farkvado sprendimu, Šrekas nusprendžia nuvykti į valdovo pilį ir pareikalauti, kad ištremtieji būtų perkelti kur nors kitur. Su juo į kelionę leidžiasi ir įkyrus žmogėdros palydovas asilėlis, pasiūlęs šį ten nuvesti.

Tuo tarpu Farkvado kambaryje pastatytas magiškas veidrodis praneša, jog šis privalo vesti princesę, jeigu nori tapti karaliumi. Lordas nusprendžia pasirinkti Fioną – karalaitę, įkalintą bokšte, kurį sergi drakonas. Tačiau nenorėdamas rizikuoti savo paties gyvybe išrinktajai išvaduoti, valdovas suorganizuoja turnyrą, kurio laimėtojas „pelnys garbę“ ir leisis į šį žygį jo vardu. Kuomet Šrekas bei asilėlis įžengia į pilį, Farkvadas persigalvoja bei pareiškia, kad asmuo nužudęs žmogėdrą bus paskelbtas laimėtoju, bet herojai gana nesunkiai įveikia jo riterius. Apstulbintas Šreko netikėta pergale turnyre, Lordas šį paskelbia nugalėtoju bei pažada perkelsiąs pasakų būtybes svetur su sąlyga, kad jis ryšis išvaduoti Fioną.

Šrekas su asilėliu nuvyksta į pilį ir yra užpuolami drakonės. Šrekui pavyksta surasti Fioną, kuri pasibaisėjusi savo išvaduotojo prastomis manieromis ir romantikos stoka. Išgelbėję asilėlį iš drakonės guolio, šie pasprunka iš pilies. Kuomet Šrekas nusiima šalmą ir pasirodo esąs žmogėdra, mergina atsisako drauge vykti į Farkvado pilį, reikalaudama, jog Lordas pats atvyktų ir ją pasiimtų, bet Šrekas princesę išsineša prieš šios valią. Tą pačią naktį keliautojams apsistojus pernakvoti, Šrekas asilėliui prisipažįsta, jog šiam sunku sugyventi su kitais, nes yra žmogėdra. Nugirdusi jųdviejų pašnekesį Fiona priima sprendimą būti Šrekui malonesnė. Ryte stovyklautojus užpuola Robinas Hudas ir jo sėbrai, tačiau Fiona juos be didelio vargo nugali. Susižavėjęs Fiona, Šrekas pamažu pradeda ją įsimylėti.

Kitą vakarą, prieš pabaigiant kelionę, trejetas įsikuria sename malūne. Vėliau nekviestas asilėlis nusprendžia užeiti vidun ir išsiaiškina, kad Fiona – žmogėdra. Mergina paaiškina, jog ši vaikystėje buvo prakeikta ir dėl to kiekvieną naktį patampa žmogėdra. Vienintelis būdas panaikinti prakeiksmą bei sugrąžinti jai „tikrąjį pavidalą“ yra „mylimojo bučinys“. Jai besikalbant su asilėliu, į malūną įžengia Šrekas, kuris nugirsta princesę save vadinant „pabaisa“. Manydamas, kad šie žodžiai skirti jam, Šrekas patraukia pilies link ir kitą rytą sugrįžta su Lordo Farkvado palyda. Pasimetusi ir įžeista Šreko kandžių žodžių, Fiona sutinka su Farkvado siūlymu tuoktis.

Pats Šrekas palieka asilėlį ir grįžta į savo pelkę, kur galiausiai susivokia esąs nelaimingas ir norintis būti kartu su Fiona. Paragintas asilėlio, Šrekas pasiryžta darkart sugrįžti į Farkvado pilį, kur filmo herojus nutraukia vestuvių ceremoniją, prisipažįsta Fioną mylįs ir atskleidžia, kad Farkvadui nuotaka tereikalinga vien tam, jog šis taptų karaliumi. Staiga benusileidžiant saulei Fiona pavirsta žmogėdra.

Įniršęs ir pasibjaurėjęs savo nuotaka, Farkvadas nurodo Šreką nuteisti myriop, o Fioną – sulaikyti bei grąžinti atgal į bokštą. Tačiau jiems į pagalbą atskuba asilėlis su drakone, kuri Lordą Farkvadą prarija. Fiona Šrekui pripažįsta, kad šį irgi mylinti ir jiedu pasibučiuoja. Nors Fionos bučinio su mylimuoju prakeiksmas ir panaikinamas, princesė visiems laikams pavirsta žmogėdra. Vis dėlto Šrekas patikina, jog Fiona jam vis vien graži. Pabaigoje pora susituokia pelkėje ir iškeliauja medaus mėnesio.

 Įgarsintojai 
Pagrindinių balso aktorių sudėtisOriginalūs aktoriaicenter|110x110px|alt=Mike Mayers110x110pxcenter|110x110px115x115px Mike Myers Cameron Diaz Eddie Murphy John LithgowLietuvių aktoriai„Per LTV – „keistuolių“ įgarsintas „Šrekas“. Delfi. 2004-04-06.„Wayback Machine“ kopija suarchyvuota 2024-11-30. Nuoroda tikrinta 2024-03-12.Giedrius ArbačiauskasAldona VilutytėAidas GiniotisVytautas Rašimas Šrekas Fiona Asilėlis Farkvadas
Pradžioje Chris Farley turėjo įgarsinti Šreką ir įgarsino pusę garso takelio, tačiau netikėtai žuvo prieš projekto užbaigimą. „DreamWorks“ Šreko įgarsinimui tuomet pakvietė Mike Myers. Po to kai Myers galutinai įgarsino personažą ir filmas buvo beveik užbaigtas, jis paprašė leidimo perrašyti visus jo garso takelius škotišku akcentu, panašiu į tą, kurį jo mama naudodavo pasakodama pasakas.

 Išnašos 

 Nuorodos 
 Oficiali svetainė 

Kategorija:2001 filmai
Kategorija:Kompiuterinės animacijos filmai
Kategorija:Komedijos
Kategorija:JAV animaciniai filmai